text: Politijagt i nat
  27 juli 2014 kl. 10.54
  Fire patruljebiler jagtede i nat en bil med en trailer efter sig. Traileren var fyldt med tyvekoster.
  Det var en vægter, der i nat opdagede et par, som var i færd med at fingerere på trailer, der stod mellem Grindsted og Sønder-Omme.
  De stak af med traileren hæftet bag deres bil, skriver netavisen Newsbreak.dk.
  Vægteren fulgte efter, mens han kontaktede politiet. De satte fire patruljevogne ind i jagten, som varede i 40 minutter, inden parret blev stoppet.
  Traileren var fyldt med tyvekoster, viste det sig.
  Parret blev anholdt. Det er en 26-årig mand fra Give og en 40-årig kvinde fra Grindsted. Begge blev sigtet for tyveri. Desuden blev manden sigtet for at have kørt i påvirket tilstand og uden kørekort.
  